僕坐釣磯季野弟寄詩來因次韻
作者：喻良能
朝代：宋

paragraphs: 湖岸柳根半欹側，柳邊仍有陂陀石。
不因斧鑿成漁磯，燕坐未妨鈎餌垂。
磬湖寧待他山錯，白波分影涵翠幄。
翠幄陰中千結藤，對面好山羅畫屏。
遥岑無雲明入眼，遣我爛如巖下電。
平生不憂臭於銅，俗氛安能蔽重重。
興來散策饑來食，起居無時惟其適。
詩窮吾師杜少陵，一杯未用身後名。
他年掛冠不待老，歸來從君乞身早。